title: Komisjoni rakendusmäärus (EL) 2019/111, 24. jaanuar 2019, milles käsitletakse loa andmist humalakäbiekstrakti (Humulus lupulus L., flos) kasutamiseks võõrdepõrsaste, nuumsigade ning vähem levinud sealiikide võõrutatud ja nuumloomade söödalisandina (EMPs kohaldatav tekst)

text:
                  25.1.2019

                  ET

                  Euroopa Liidu Teataja

                  L 23/14

         KOMISJONI RAKENDUSMÄÄRUS (EL) 2019/111,
         24. jaanuar 2019,
         milles käsitletakse loa andmist humalakäbiekstrakti (Humulus lupulus L., flos) kasutamiseks võõrdepõrsaste, nuumsigade ning vähem levinud sealiikide võõrutatud ja nuumloomade söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöötades kasutatavate söödalisandite lubamise kord.

                     (2)

                     Kooskõlas määruse (EÜ) nr 1831/2003 artikliga 7 on esitatud taotlus humalakäbiekstrakti (Humulus lupulus L., flos) lubamiseks kõikide loomaliikide söödalisandina. Taotlusele olid lisatud kõnealuse määruse artikli 7 lõikes 3 nõutud üksikasjad ja dokumendid. Taotleja taotles kõnealuse söödalisandi liigitamist söödalisandite kategooriasse „organoleptilised lisandid“.

                     (3)

                     Euroopa Toiduohutusamet (edaspidi „toiduohutusamet“) jõudis oma 3. oktoobri 2018. aasta arvamuses (2) järeldusele, et kavandatud kasutustingimuste juures ei avalda humalakäbiekstrakt (Humulus lupulus L., flos) kahjulikku mõju loomade ja inimeste tervisele ega keskkonnale. Toiduohutusamet järelduse kohaselt nähtub võõrdepõrsastega tehtud taluvusuuringust, et söödalisandi kasutamine kavandatud annusega 50 mg täissööda kilogrammi kohta on ohutu ja seda järeldust võib ekstrapoleerida nuumsigadele ning vähem levinud sealiikide võõrutatud ja nuumloomadele. Seepärast on asjakohane lubada humalakäbiekstrakti kasutada söödalisandina üksnes kõnealuste liikide ja kategooriate puhul. Toiduohutusamet jõudis ka järeldusele, et kuna koristatud humal ja selle ekstraktid on toidu maitsestamisel üldtunnustatud ja nende toime söödas on põhimõtteliselt sama nagu toidus, siis ei ole vaja nende tõhusust täiendavalt tõendada. Seepärast võib seda järeldust ekstrapoleerida söödale.

                     (4)

                     Lisaks märkis toiduohutusamet, et kõnealune söödalisand võib olla kasutajate jaoks hingamisteid ja nahka sensibiliseeriv ning sisaldab mitmesuguseid ühendeid, mis teadaolevalt põhjustavad tundlikel inimestel allergilisi reaktsioone. Järelikult tuleks võtta asjakohased kaitsemeetmed.

                     (5)

                     Toiduohutusameti arvates ei olnud vaja kehtestada turustamisjärgse järelevalve erinõudeid. Toiduohutusamet kinnitas ka määruse (EÜ) nr 1831/2003 kohaselt asutatud referentlabori aruande söödas sisalduva söödalisandi analüüsimeetodi kohta.

                     (6)

                     Kõnealuse söödalisandi hindamisest nähtub, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks anda luba kõnealuse söödalisandi kasutamiseks käesoleva määruse lisas esitatud viisil.

                     (7)

                     Võttes arvesse taotleja pakutud kasutusviisi, leidis toiduohutusamet, et kavandatud maksimaalne kasutamise määr on ohutu. Ametlike kontrollide jaoks kogu toiduahelas tuleks toimeaine soovitatav maksimumsisaldus märkida söödalisandi etiketile; kõnealust ainet lisatakse söödale eelsegude kaudu.

                     (8)

                     Asjaolu, et kõnealuste ainete kasutamine joogivees ei ole lubatud, ei tohiks takistada nende kasutamist segasöödas, mida manustatakse veega.

                     (9)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lubamine
            Lisas nimetatud ainet, mis kuulub söödalisandite kategooriasse „organoleptilised lisandid“ ja funktsionaalrühma „lõhna- ja maitseained“, lubatakse kasutada söödalisandina loomasöötades vastavalt kõnealuses lisas esitatud tingimustele.

            Artikkel 2
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. jaanuar 2019

                  Komisjoni nimel

                  president

               Jean-Claude JUNCKER

            (1)  ELT L 268, 18.10.2003, lk 29.

            (2)  EFSA Journal 2018;16(10):5462.

            LISA

                        Söödalisandi identifitseerimisnumber

                        Loa hoidja nimi

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Sisaldus milligrammides 12 % niiskusesisaldusega täissööda ühe kilogrammi kohta

                           Kategooria: organoleptilised lisandid Funktsionaalrühm: lõhna- ja maitseained

                        2b233

                        —

                        Humalaekstrakt (käbidest), suur beetahappesisaldus

                           Söödalisandi koostis

                        Preparaat ülekriitilise süsinikdioksiidiga ekstraheerimisel saadud humalakäbide (Humulus lupulus L., flos) ekstraktist, mida on beetahapete kaaliumsoolade saamiseks töödeldud kaaliumhüdroksiidiga ja lahustatud propüleenglükoolis.
                        Söödalisandi spetsifikatsioonid on järgmised:

                                    —

                                    Beetahapped: 40 ± 1,5 %

                                    —

                                    Alfahapped: 0,4 ± 0,3 %

                                    —

                                    Humalaõlid: 1,5 ± 0,3 %

                                    —

                                    Propüleenglükool: 20 ± 15 %

                                    —

                                    Niiskus: < 8 %

                                    —

                                    Tuhk: 10 ± 2 %

                                    —

                                    Muud vaigud: 25 ± 8 %

                                    —

                                    8-prenüülnaringeniin < 500 mg/kg

                                    —

                                    ksantohumool < 500 mg/kg

                                    —

                                    2-metüül-2-buteen-2-ool < 10 mg/kg

                           Toimeaine iseloomustus

                        Hariliku humala Humulus lupulus L., flos õisikud (käbid), granuleeritud ja täiendavalt ekstraheeritud ülekriitilise süsinikdioksiidiga
                        Vedel viskoosne vorm
                        CASi number: 8060-28–4
                        CoE number: 233

                           Analüüsimeetod
                            (1)

                        Humala beetahapete sisalduse määramine söödalisandis:

                                    —

                                    pöördfaasiline kõrgefektiivne vedelikkromatograafia UV-detektoriga (HPLC-UV) – võrdluskatse, valideeritud European Brewery Convention (EBC) meetod 7.7

                                    —

                                    võõrdepõrsad ja nuumsead

                                    —

                                    vähem levinud sealiikide võõrutatud ja nuumloomad

                        —

                        —

                        —

                                    1.

                                    Söödalisand tuleb lisada söödasse eelseguna.

                                    2.

                                    Söödalisandi ja eelsegude kasutamisjuhistes märgitakse säilitustingimused ja püsivus kuumtöötlemisel.

                                    3.

                                    Söödalisandi ja eelsegude etiketil esitatakse:
                                    „Söödalisandi soovitatav maksimumsisaldus 12 % niiskusesisaldusega täissöödas: 50 mg/kg“

                                    4.

                                    Söödakäitlejad kehtestavad söödalisandi ja eelsegude kasutajatele kasutamiskorra ja korralduslikud meetmed, millega vähendatakse sissehingamisest, nahakaudsest kokkupuutest ja silma sattumisest tuleneda võivaid ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, sealhulgas respiraatorit, kaitseprille ja kaitsekindaid.

                        14. veebruar 2029

               (1)  Analüüsimeetodite üksikasjad on kättesaadavad referentlabori veebisaidil järgmisel aadressil: https://ec.europa.eu/jrc/en/eurl/feed-additives/evaluation-reports


title: Komisjoni rakendusmäärus (EL) 2019/112, 24. jaanuar 2019, milles käsitletakse lõssipulbri madalaimat müügihinda rakendusmäärusega (EL) 2016/2080 avatud hankemenetluse raames toimuvas kolmekümne esimeses osalises hankemenetluses

text:
                  25.1.2019

                  ET

                  Euroopa Liidu Teataja

                  L 23/18

         KOMISJONI RAKENDUSMÄÄRUS (EL) 2019/112,
         24. jaanuar 2019,
         milles käsitletakse lõssipulbri madalaimat müügihinda rakendusmäärusega (EL) 2016/2080 avatud hankemenetluse raames toimuvas kolmekümne esimeses osalises hankemenetluses
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (1),
         võttes arvesse komisjoni 18. mai 2016. aasta rakendusmäärust (EL) 2016/1240, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad riikliku sekkumise ja eraladustamistoetuse osas, (2) eriti selle artiklit 32,
         ning arvestades järgmist:

                     (1)

                     Komisjoni rakendusmäärusega (EL) 2016/2080 (3) on avatud lõssipulbri müük hankemenetluse teel.

                     (2)

                     Kolmekümne esimese osalise hankemenetluse raames saadud pakkumusi arvesse võttes tuleks kindlaks määrata madalaim müügihind.

                     (3)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärusega (EL) 2016/2080 avatud hankemenetluse raames toimuvas kolmekümne esimeses osalises hankemenetluses, mis käsitleb lõssipulbri müüki ja mille puhul pakkumuste esitamise tähtaeg lõppes 22. jaanuaril 2019, kehtestatakse madalaim müügihind 158,50 eurot/100 kg.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. jaanuar 2019

                  Komisjoni nimel

                  presidendi eest

                  põllumajanduse ja maaelu arengu peadirektoraadi

                  peadirektor

               Jerzy PLEWA

            (1)  ELT L 347, 20.12.2013, lk 671.

            (2)  ELT L 206, 30.7.2016, lk 71.

            (3)  Komisjoni 25. novembri 2016. aasta rakendusmäärus (EL) 2016/2080, millega avatakse lõssipulbri müük hankemenetluse teel (ELT L 321, 29.11.2016, lk 45).


title: Komisjoni rakendusmäärus (EL) 2019/542, 2. aprill 2019, millega registreeritakse kaitstud päritolunimetuste ja kaitstud geograafiliste tähiste registris nimetus („ស្ករត្នោតកំពង់ស្ពឺ“ (Skor Thnot Kampong Speu) (KGT))

text:
                  3.4.2019

                  ET

                  Euroopa Liidu Teataja

                  L 94/1

         KOMISJONI RAKENDUSMÄÄRUS (EL) 2019/542,
         2. aprill 2019,
         millega registreeritakse kaitstud päritolunimetuste ja kaitstud geograafiliste tähiste registris nimetus („ស្ករត្នោតកំពង់ស្ពឺ“ (Skor Thnot Kampong Speu) (KGT))
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõike 3 punkti a,
         ning arvestades järgmist:

                     (1)

                     Määruse (EL) nr 1151/2012 artikli 50 lõike 2 punkti a kohaselt avaldati 3. oktoobril 2017Euroopa Liidu Teatajas (2) Kambodža taotlus registreerida nimetus „ស្ករត្នោតកំពង់ស្ពឺ“ („Skor Thnot Kampong Speu“) kaitstud geograafilise tähisena (KGT).

                     (2)

                     Komisjon sai 22. detsembril 2017 Šveitsis asuvalt suhkrutootmisettevõtjalt Sucre Suisse SA vastulause ja põhjendatud vastuväite. Komisjon edastas ettevõtja Sucre Suisse SA saadetud vastulause ja põhjendatud vastuväite Kambodžale 9. jaanuaril 2018.

                     (3)

                     Komisjon sai 3. jaanuaril 2018 ka Belgialt vastulause ja põhjendatud vastuväite. Komisjon edastas Belgia saadetud vastulause ja põhjendatud vastuväite Kambodžale 9. jaanuaril 2018. 8. märtsil 2018 teatas Belgia komisjonile nimetuse „ស្ករត្នោតកំពង់ស្ពឺ“ („Skor Thnot Kampong Speu“) registreerimistaotluse kohta esitatud vastuväite tagasivõtmisest.

                     (4)

                     Ettevõtja Sucre Suisse SA esitas nimetuse „ស្ករត្នោតកំពង់ស្ពឺ“ („Skor Thnot Kampong Speu“) registreerimistaotluse kohta vastuväite, sest toote „palmisuhkur“ kirjeldus on täpsustamata ja toode ei vasta nõukogu direktiivis 2001/111/EÜ (3) (teatavate toiduks ettenähtud suhkrute kohta) kehtestatud suhkrute määratlusele.

                     (5)

                     Komisjon tunnistas vastuväite vastuvõetavaks ja kutsus vastavalt määruse (EL) nr 1151/2012 artikli 51 lõike 3 esimesele lõigule oma 3. aprilli 2018. aasta kirjas Kambodžat ja ettevõtjat Sucre Suisse SA pidama kolme kuu jooksul asjakohaseid konsulteerimisi, et jõuda vastavalt kummaski riigis kehtivatele menetlustele omavahel kokkuleppele.

                     (6)

                     29. juunil 2018 taotles Kambodža konsulteerimise tähtaja pikendamist. Vastavalt määruse (EL) nr 1151/2012 artikli 51 lõike 3 viimasele lõigule pikendas komisjon konsulteerimise tähtaega veel kolme kuu võrra arvestatuna 4. juulist 2018.

                     (7)

                     Pärast konsulteerimist jõudsid huvitatud isikud kokkuleppele. Kambodža teatas 3. oktoobri 2018. aasta kirjas komisjonile kokkuleppe tulemused.

                     (8)

                     Kambodža ja ettevõtja Sucre Suisse SA leppisid kokku, et puudub vajadus muuta koonddokumenti, mis avaldati vastavalt määruse (EL) nr 1151/2012 artikli 50 lõikele 2. Samuti pidasid huvitatud isikud vajalikuks selgitada, mis on „ស្ករត្នោតកំពង់ស្ពឺ“ („Skor Thnot Kampong Speu“), märkides, et „„Skor Thnot Kampong Speu“ on palmipuudest saadud suhkur. Direktiivis 2001/111/EÜ (teatavate toiduks ettenähtud suhkrute kohta) määratlemata palmisuhkrut võib ELis turustada, kui selle suhtes kohaldatakse üldisi õigusnõudeid. Palmisuhkrut on kogu maailmas sajandite jooksul inimtoiduks kasutatud.“

                     (9)

                     Kambodža ja ettevõtja Sucre Suisse SA vahelist kokkulepet võib arvesse võtta, sest see vastab määruse (EL) nr 1151/2012 sätetele ja muudele ELi õigusnormidele.

                     (10)

                     Eespool öeldut arvesse võttes tuleks nimetus „ស្ករត្នោតកំពង់ស្ពឺ“ („Skor Thnot Kampong Speu“) kanda kaitstud päritolunimetuste ja kaitstud geograafiliste tähiste registrisse,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „ស្ករត្នោតកំពង់ស្ពឺ“ („Skor Thnot Kampong Speu“) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (4) XI lisas esitatud klassi 1.8 „Aluslepingu I lisas loetletud muud tooted (vürtsid jne)“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 2. aprill 2019

                  Komisjoni nimel

                  president

               Jean-Claude JUNCKER

            (1)  ELT L 343, 14.12.2012, lk 1.

            (2)  ELT C 331, 3.10.2017, lk 8.

            (3)  Nõukogu 20. detsembri 2001. aasta direktiiv 2001/111/EÜ teatavate inimtoiduks ettenähtud suhkrute kohta (EÜT L 10, 12.1.2002, lk 53).

            (4)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).